als_Latn dik_Latn sag_Latn
EKSKLUZIVE: “Krahu i luftës” përçahet pas zgjedhjeve, LDK dhe PDK me marrëveshje të fshehtë koalicioni
Marrëveshjet e koalicioneve parazgjedhore janë asgjë më shumë se farsë. Të dy blloqet, edhe ai LDK-AKR-Alternativa, por edhe ai PDK-AAK-NISMA apo i njohur si koalicioni i “krahut të luftës”, duket se do të kenë jetëgjatësi deri me 12 qershor. Në ketë datë, kur edhe mësohet fuqia parlamentare e seciles parti, fillojnë “pazaret” e njëmendta, të cilat do të rezultojnë me kombinime “befasuese”
Gazeta Metro mëson se PDK e Kadri Veselit ka një plan të qartë në rast se del partia e parë në zgjedhje. Madje, Veseli tashmë ka arritur marrëveshje të fshehtë koalicioni paszgjedhor me LDK-në e Isa Mustafës. Kjo ngase PDK po synon që me koalicionin parazgjedhor PDK-AAK-NISMA të marrë minimalisht 30 deputetë e t’i lë partinë e Haradinajt e Limajt me më pak se 10 deputetë të dyja. Në anën tjetër, LDK synon që me AKR-në e Alternativën t’i marrë rreth 30 deputetë në total, ku nga ta, 25 të jenë nga LDK e 5 nga dy partnerët e koalicionit.
Matematikisht kjo mundëson që PDK e LDK të kenë së bashku 55 deputetë, kurse me deputetët e AKR-së dhe Alternativës së Mimoza Kusarit, mund të arrijnë 60 apo gjysmën e numrit të ulësve në Kuvend. Në koalicionin e rëndomtë me minoritetet, PDK-LDK-AKR-Alternativa arrijnë të kenë 80 deputetë, që do të përbente një koalicion mjaft të qëndrueshëm.
Deri tek kjo marrëveshje e fshehtë mes dy partive që ishin në koalicion edhe në legjislaturën e fundit është ardhur pasi që asnjëra nga këto dy parti nuk do të arrinin koalicion me Vetëvendosjen, e cila ka qëndrim të prerë për koalicionet nëse nuk del partia e parë. Rrjedhimisht pamundësia për koalicion me VV-në do të bënte që koalicioni PAN në rast se del i pari të përfundonte me një qeveri të brishtë, pa koalicion me partinë e Mustafës.
Metro mëson gjithashtu se PDK e LDK kanë ndarë edhe postet kryesore me marrëveshjen e fshehtë. Sipas kësaj marrëveshjeje, posti i kryeministrit do t’i takojë PDK-së, e cila do ta nominojë Kadri Veselin. LDK do ta ketë kryetarin e Kuvendit, kurse posti i presidentit pasi t’i skadojë mandati Hashim Thaçit është i ndarë për partinë e Behgjet Pacollit. Sa i përket numrit të ministrive, ndarja e tyre është menduar të bëhet pasi të mësohet fuqia e partive politike saktësisht. Por. në parim, është bërë edhe një ndarje e ministrive, ku nga 19 sosh, 7 do t’i takojnë PDK-së, 6 LDK-së, 2 për AKR-në, 1 për Alternativën dhe 3 për minoritetet.
Nga kjo kombinatorikë, koalicioni i ardhëm mund të rezultojë me Kadri Veselin kryeministër, teksa i nominuari i LDK-së për këtë pozicion, mund të përfundojë si zëvëndës-kryeministër e mbase edhe Ministër i Financave, siç edhe kishte qenë në qeverinë e kaluar. E ne gjithë këtë mes, viktima më e madhe del të jetë partia e Haradinaj, e cila mund të përfundojë së bashku me Nismën me vetëm 10 deputetë, shifër kjo që është më pak sesa kishte deputet fillimisht AAK në legjislaturën e kaluar. AAK në zgjedhjet e fundit kishte fillimisht 12 deputetë, por pas largimit të Melihate Tërmkollit, Blerim Shalës e Donika Kadaj-Bujupit kishte mbetur vetëm me 9. Në anën tjetër, Nisma kishte hyrë me 6 deputetë e po me aq kishte përunduar mandatin.
als_Latn als_Latn als_Latn als_Latn als_Latn als_Latn als_Latn